b"\n_START_ARTICLE_\nAsmens tapatumas\n_START_PARAGRAPH_\nAsmens tapatumas, savimon\xc4\x97, identitetas (lot. identitas \xe2\x80\x93 buvimas) \xe2\x80\x93 tai subjektyvus sav\xc4\x99s, kaip individo, derinan\xc4\x8dio \xc4\xafvairius socialinius vaidmenis, supratimas. \xc5\xa0i s\xc4\x85voka i\xc5\xa1rei\xc5\xa1kia asmens geb\xc4\x97jim\xc4\x85 apib\xc5\xabdinti save, atsakant \xc4\xaf klausim\xc4\x85 \xe2\x80\x9ekas a\xc5\xa1 esu?\xe2\x80\x9c ir gautus \xc4\xafvairius atsakymus derinti tarpusavyje._NEWLINE_Asmens tapatumas nusako \xc5\xbemogaus arba daikto savybi\xc5\xb3 visum\xc4\x85, pagal kuri\xc4\x85 mes j\xc4\xaf atskiriame nuo kit\xc5\xb3, \xe2\x80\x9eA\xc5\xa1\xe2\x80\x9c vaizdo vienyb\xc4\x99. Jis susij\xc4\x99s su individo vidiniu poreikiu i\xc5\xa1likti pa\xc4\x8diu savimi._NEWLINE_Pirmas tapatumo s\xc4\x85vok\xc4\x85 psichologijoje pavartojo Zigmundas Froidas, ai\xc5\xa1kindamas, kaip vaikas perim\xc4\x85 jam reik\xc5\xa1ming\xc5\xb3 \xc5\xbemoni\xc5\xb3 elges\xc4\xaf, prisiima moters arba vyro vaidmen\xc4\xaf.\n_START_SECTION_\nTeorijos s\xc4\x85voka\n_START_PARAGRAPH_\nI\xc5\xa1samiau tapatumo esm\xc4\x99 atskleid\xc4\x97 Erikas Eriksonas (1963). Ego identitetas laikomas pagrindine jo psichologin\xc4\x97s raidos teorijos s\xc4\x85voka. Eriko Eriksono nuomone, \xc5\xbemogus ie\xc5\xa1ko savo tapatumo vis\xc4\x85 gyvenim\xc4\x85, ta\xc4\x8diau paauglyst\xc4\x97je, d\xc4\x97l dideli\xc5\xb3 fizini\xc5\xb3 bei kognityvini\xc5\xb3 poky\xc4\x8di\xc5\xb3 ir d\xc4\x97l b\xc5\xabtinyb\xc4\x97s pasirinkti profesij\xc4\x85, tapatumo klausimai ypa\xc4\x8d i\xc5\xa1ry\xc5\xa1k\xc4\x97ja.\n_START_SECTION_\nTapatumo ie\xc5\xa1kojimas\n_START_PARAGRAPH_\nPaaugliai, ie\xc5\xa1kodami savo tapatumo, yra link\xc4\x99 eksperimentuoti sekse, karjeroje, religijoje, politikoje ir t. t. Kartais jie ty\xc4\x8dia save i\xc5\xa1bando netik\xc4\x97\xc4\x8diausiose situacijose: \xe2\x80\x9e\xc5\xbeaid\xc5\xbeia\xe2\x80\x9c metalistus, pankus, reiverius, baikerius ir pan. Tuo metu kei\xc4\x8diasi vaik\xc5\xb3 ir t\xc4\x97v\xc5\xb3 santykiai. Jaunuoliai mieliau bendrauja su bendraam\xc5\xbeiais nei su t\xc4\x97vais. Tarp t\xc4\x97v\xc5\xb3 ir vaik\xc5\xb3 da\xc5\xbenai kyla konfliktai. T\xc4\x97vai negali suprasti, kod\xc4\x97l j\xc5\xb3 vaikas bla\xc5\xa1kosi, nori apversti pasaul\xc4\xaf auk\xc5\xa1tyn kojomis. Ta\xc4\x8diau toks paauglio elgesys yra tik bandymas geriau susivokti savyje, atrasti savo viet\xc4\x85 visuomen\xc4\x97je._NEWLINE_Eriko Eriksono ir J. Marcia nuomone, asmens tapatumas gali b\xc5\xabti suteiktas arba sukonstruotas. Motina suteikia vaikui \xe2\x80\x9evaiko\xe2\x80\x9c vaidmen\xc4\xaf, religin\xc4\x97 bendruomen\xc4\x97 suteikia tam tikr\xc4\x85 vaidmen\xc4\xaf savo nariui ir t. t. O tapatum\xc4\x85 \xc5\xbemogus kompensuoja, spr\xc4\x99sdamas, kuo b\xc5\xabti, prie kurios grup\xc4\x97s \xc5\xa1lietis, kokias vertybes pasirinkti. Toks tapatumas \xe2\x80\x93 sprendimo proceso padarinys. Prisi\xc4\x97m\xc4\x99 tapatum\xc4\x85 arba apsisprend\xc4\x99, asmenys \xc4\xafgyja vidinio vientisumo jausm\xc4\x85.\n_START_SECTION_\nSocialinis identitetas\n_START_PARAGRAPH_\nSocialiniuose moksluose identitetas rei\xc5\xa1kia asmens sav\xc4\x99s priskyrim\xc4\x85 tam tikrai grupei pagal jos specifinius po\xc5\xbeymius. \xc5\xa0ved\xc5\xb3 mokslininko Eriksen \xc5\xbeod\xc5\xbeiais tariant identitetas tai \xe2\x80\x9evidinis balsas, kuris sako 'tai yra tikrasis a\xc5\xa1'\xe2\x80\x9c._NEWLINE_Nors identiteto s\xc4\x85voka da\xc5\xbeniausia naudojama vienaskaita, ta\xc4\x8diau i\xc5\xa1 tikro identitetas, bent jau psichologine prasme, n\xc4\x97ra vienalypis ir susideda i\xc5\xa1 \xc4\xafvairi\xc5\xb3 kategorij\xc5\xb3, kurioms \xc5\xbemogus save priskiria. \xc5\xbdmon\xc4\x97s gali b\xc5\xabti priskiriami arba patys save priskirti tautin\xc4\x97ms, profesin\xc4\x97ms, socialin\xc4\x97ms - klasin\xc4\x97ms, regionin\xc4\x97ms arba vietin\xc4\x97ms, partin\xc4\x97ms-ideologin\xc4\x97ms grup\xc4\x97ms, identifikuoti save su valstybe, kasta, religine bendruomen\xc4\x97 ir daugybe kitais po\xc5\xbeymiais sudaryt\xc5\xb3 grupi\xc5\xb3. Kuri i\xc5\xa1 \xc5\xa1i\xc5\xb3 grupi\xc5\xb3 \xc5\xbemogui yra svarbiausia priklauso nuo jo paties. Vieni save vis\xc5\xb3 pirma priskiria, pvz., lietuviams, kiti \xe2\x80\x93 \xc5\xa1achmatininkams. Atskiri identiteto elementai taip pat gali b\xc5\xabti skirtingos svarbos, priklausomai nuo konteksto. Pvz., Lietuvoje esantis \xc5\xbemogus save labiau identifikuos su tam tikru miestu ar regionu, o i\xc5\xa1vyk\xc4\x99s \xc4\xaf u\xc5\xbesien\xc4\xaf \xe2\x80\x93 su Lietuva ar net Europa._NEWLINE_Nors kai kurie fiziologiniai bruo\xc5\xbeai kartais riboja identiteto kait\xc4\x85, ta\xc4\x8diau ji yra \xc4\xafmanoma, t. y. identitetas yra lemiamas socialini\xc5\xb3, o ne fiziologini\xc5\xb3 veiksni\xc5\xb3, tod\xc4\x97l laikui b\xc4\x97gant gali keistis. Situacija, kai radikali\xc5\xb3 socialini\xc5\xb3 arba politini\xc5\xb3 pasikeitim\xc5\xb3 metu \xc5\xbemogus negali sav\xc4\x99s identifikuoti su jokia socialine grupe, vadinama \xe2\x80\x9eidentiteto krize\xe2\x80\x9c._NEWLINE_Kai kurios teorijos, pvz., rasizmas arba nacionalizmas i\xc5\xa1skiria atskirus identiteto elementus kaip esminius (pvz., rasin\xc4\xaf arba tautin\xc4\xaf identitet\xc4\x85) ar svarbesnius u\xc5\xbe kitus._NEWLINE_Identiteto formavimosi tyrimai parod\xc4\x97, kad \xc5\xbemon\xc4\x97s lygindami save su kit\xc5\xb3 socialini\xc5\xb3 grupi\xc5\xb3 nariais, bando kategorizuoti ir i\xc5\xa1skirti save i\xc5\xa1 kit\xc5\xb3 grupi\xc5\xb3. \xc5\xa0ie deferenciacijos, kategorizacijos ir sav\xc4\x99s vertinimo procesai apra\xc5\xa1yti klasikiniuose \xe2\x80\x9eTajfel\xe2\x80\x9c eksperimentuose, naudojant dirbtines eksperimentines grupes, Tajfel vadintas \xe2\x80\x9eminimaliomis grup\xc4\x97mis\xe2\x80\x9c (minimal groups)._NEWLINE_Socialinio identiteto reik\xc5\xa1m\xc4\x97 padid\xc4\x97ja pasikeitim\xc5\xb3 metu, t. y. socialinis identitetas tampa ypa\xc4\x8d svarbiu, kai jam i\xc5\xa1kyla gr\xc4\x97sm\xc4\x97. \xc5\xa0ie pasikeitimai gali b\xc5\xabti susij\xc4\x99 su migracija, demografin\xc4\x97s situacijos poky\xc4\x8diais, industrializacija ar kitais ekonominio pob\xc5\xabd\xc5\xbeio pasikeitimais.\n_START_SECTION_\nTautinis identitetas ir jo kaita\n_START_PARAGRAPH_\nTautinio identiteto kaitos klausimu egzistuoja dvi grie\xc5\xbetai prie\xc5\xa1ingos pozicijos. Pagal vien\xc4\x85 i\xc5\xa1 j\xc5\xb3 tautinis identitetas yra istori\xc5\xa1kai nulemta asmens savyb\xc4\x97, kuri\xc4\x85 jis \xc4\xafgauna gimdamas visam gyvenimui._NEWLINE_Dalis mokslinink\xc5\xb3, pvz., Barth teig\xc4\x97, kad individai, esant palankioms aplinkyb\xc4\x97ms, gali keisti savo tautyb\xc4\x99 ir kartais tai daro, t. y. tauti\xc5\xa1kumas gali b\xc5\xabti asmeninio pasirinkimo klausimas. Be to tautinis identitetas n\xc4\x97ra stabilus, o kintantis ir prisitaikantis priklausomai nuo susid\xc5\xabrim\xc5\xb3 su kitomis tautin\xc4\x97mis grup\xc4\x97mis ir j\xc5\xb3 identitetu. Pagal \xc5\xa1i\xc4\x85 versij\xc4\x85 tautinis identitetas yra kolektyvinio pasirinkimo reikalas, istorinis projektas, kur\xc4\xaf turi atnaujinti kiekviena karta atsi\xc5\xbevelgdamas \xc4\xaf savo poreikius ir aplinkybes. Tautinis identitetas yra praeities pasirinkim\xc5\xb3 rezultatas ir gali b\xc5\xabti asmens kei\xc4\x8diamas._NEWLINE_Pagal tarpin\xc4\xaf variant\xc4\x85 tautinis identitetas yra ir n\xc4\x97ra kolektyvinio pasirinkimo reikalas. Kiekviena karta gali laisvai apibr\xc4\x97\xc5\xbeti savo tautin\xc4\xaf identitet\xc4\x85, bet tai priklauso nuo paveldim\xc5\xb3 identiteto element\xc5\xb3 ir d\xc4\x97l to kaita yra ribota. Bendruomen\xc4\x97 n\xc4\x97ra tabula ras\xc4\x97, tod\xc4\x97l istori\xc5\xa1kai i\xc5\xa1sivys\xc4\x8diusios strukt\xc5\xabros i\xc5\xa1lieka laikui b\xc4\x97gant ir riboja galimus pasirinkimus. Pagal \xc5\xa1\xc4\xaf po\xc5\xbei\xc5\xabr\xc4\xaf teigti, kad kiekviena karta yra visi\xc5\xa1kai laisva i\xc5\xa1 naujo apibr\xc4\x97\xc5\xbeti kas yra jos identitetas, priklausomai nuo poreiki\xc5\xb3 nekreipia pakankami d\xc4\x97mesio \xc4\xaf fakt\xc4\x85, kad pats poreiki\xc5\xb3 formulavimas ir t\xc5\xb3 poreiki\xc5\xb3 siekimo b\xc5\xabd\xc5\xb3 priimtinumas yra veikiamas paveld\xc4\x97t\xc5\xb3 strukt\xc5\xabr\xc5\xb3._NEWLINE_Konkre\xc4\x8dios tautos identitetas paprastai remiasi tam tikrais ai\xc5\xa1kiai apibr\xc4\x97\xc5\xbetais bruo\xc5\xbeais, kurie leid\xc5\xbeia t\xc4\x85 taut\xc4\x85 i\xc5\xa1skirti i\xc5\xa1 kit\xc5\xb3. Tokiais bruo\xc5\xbeais gali b\xc5\xabti kalba, pilietyb\xc4\x97, religija ir kt. arba \xc4\xafvair\xc5\xabs j\xc5\xb3 deriniai._NEWLINE_Lietuvi\xc5\xb3 tautin\xc4\xaf identitet\xc4\x85 daugiausiai nagrin\xc4\x97jo kult\xc5\xabros antropologas Virginijus Savukynas. Jis parod\xc4\x97, jog tautinis identitetas yra tampriai susij\xc4\x99s su tuo, kaip \xc4\xafsivaizduojamas \xe2\x80\x9ekitas\xe2\x80\x9c - tautin\xc4\x97s, religin\xc4\x97s ma\xc5\xbeumos etc. Jis parod\xc4\x97, kad lenko \xc4\xafsivaizdavimas, jo stereotipai yra tampriai susij\xc4\x99s su lietuvi\xc5\xb3 tautinio identiteto formavimusi. Dar XIX am\xc5\xbeiaus viduryje lenkai buvo \xc4\xafsivaizduojami kaip \xe2\x80\x9ebroliai\xe2\x80\x9c, egzistavo tegiamas nusiteikimas j\xc5\xb3 at\xc5\xbevilgiu. Ta\xc4\x8diau jau XIX am\xc5\xbeiaus pabaigoje atsiranda neigiamas lenko stereotipas. Tai susij\xc4\x99 lietuvi\xc5\xb3 nacionalizmu ir noru atsiriboti nuo visko, kas buvo lenki\xc5\xa1ka. Kaip teigia V. Savukynas, XIX am\xc5\xbeiuje suformuoti neigiami stereotipai i\xc5\xa1liko iki \xc5\xa1i\xc5\xb3 dien\xc5\xb3."